Meegevoel vir sterwende joernalisCarlien Wessels Foto: Facebook Talle persone betuig hul meegevoel met Carlien Wessels, vryskutjoernalis en voormalige redakteur, wat in ŉ kritieke toestand in ŉ Johannesburgse hospitaal lê. Jeanne Els, ŉ vriendin van Wessels se suster Marinda Botha, het op Facebook geskryf: “In hierdie baie moeilike tyd het Marinda my gevra om julle namens haar en haar familie in te lig dat Carlien in ‘n kritieke toestand is,” het Els geskryf. “Vir Carlien het die donker te veel geword,” het sy bygevoeg. “Sy is verlede week bewusteloos op haar geliefde plekkie in haar tuin gevind nadat sy ‘n oordosis medikasie geneem het.” Volgens Els is Wessels steeds in ‘n koma. “Haar liggaam en gees wil nou nie langer baklei nie. Die masjiene wat haar help lewe gee, gaan waarskynlik binne dae afgeskakel word, wanneer die meeste familie by Carlien is. Marinda, ons dra jou, Carlien, al julle geliefdes in ons harte,” het sy gesê. Wessels het diep spore in die Suid-Afrikaanse media getrap. Hennie van Deventer, destyds die redakteur van Volksblad en daarna ‘n direkteur van Media24, het op Facebook geskryf die nuus is vir hom ŉ geweldige skok. “Sy is die pragtige, talentvolle jong dogter wat in die 80’s so dadelik ‘n sterverslaggewer by Die Volksblad geword het. Sy is ŉ lieflike mens. Diepste, diepste meegevoel met al haar geliefdes.” Wessels was tussen 2000 en 2006 redakteur van Baba & Kleuter-tydskrif en tussen 2007 en 2010 die redakteur van Living & Loving-tydskrif.